
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	                  Bucureşti, 08.02.2011 

     Pl-x 701/2010


     RAPORT 
asupra Propunerii legislative pentru alegerea Preşedintelui României
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru alegerea Preşedintelui României, trimisă cu adresa nr. Pl-x 701/2010 din 22 noiembrie 2010, înregistrată sub nr.31/1070 din 24 noiembrie 2010.
Senatul în calitate de primă Cameră sesizată a respins iniţiativa legislativă în şedinţa din 16 noiembrie 2010.
Potrivit prevederilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

Consiliul Legislativ a avizat favorabil iniţiativa legislativă, conform avizului nr. 659 din 28 mai 2010.

Guvernul prin punctul de vedere transmis cu adresa nr. 2049 din 9 august 2010  nu susţine adoptarea iniţiativei legislative.
Comisia pentru administraţie publică, amenajarea teritoriului şi echilibru ecologic a avizat negativ propunerea legislativă în şedinţa din 7 decembrie 2010.
Propunerea legislativă are ca obiect de reglementare stabilirea unor noi proceduri privind alegerea Preşedintelui României, reglementându-se în principal aspecte legate de: listele electorale, secţiile electorale, birourile electorale, candidaturi, campania electorală, buletinele de vot şi ştampilele electorale, votarea, observarea alegerilor, stabilirea rezultatului alegerilor, contravenţii şi infracţiuni. De asemenea, se abrogă Legea nr. 370/2004 pentru alegerea Preşedintelui României, cu modificările şi completările ulterioare.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat această iniţiativă legislativă în şedinţa din 8 februarie 2011. 
La şedinţa Comisiei juridice, de disciplină şi imunităţi au fost prezenţi 17 deputaţi din totalul de 26 membri ai acesteia. 

La dezbatere a participat, în calitate de invitat din partea Autorităţii Electorale Permanente, domnul Cristian Leahu, director.
În urma dezbaterilor, membrii Comisiei au hotărât, cu majoritate de voturi (1 vot împotrivă), să întocmească raport de respingere asupra propunerii legislative pentru alegerea Preşedintelui României.
În raport cu obiectul şi conţinutul său, propunerea legislativă face parte din categoria legilor organice. 

  PREŞEDINTE,                              SECRETAR,                                                                                                 

 

   Daniel BUDA                     Gabriel ANDRONACHE                                      

Roxana David

